Tom Behnke (KF), 2012-05-03:
Man kan sige, at det ikke er nogen menneskeret at få lov til at gå til en fodboldkamp, men til gengæld er det en menneskeret at få lov til at gå til en fodboldkamp i fred og ro for ballademagere.
Det er en menneskeret.
Her har vi som samfund en pligt til at gribe ind og sørge for, at almindelige, fredelige mennesker kan få lov til at overvære en fodboldkamp og gå både til og fra stadion uden at risikere at lide overlast, fordi der er nogle ballademagere, der absolut skal smadre og ødelægge det hele, fordi de er mere interesserede i det, end de er i fodbold.
Der kan man tale om menneskerettigheder, for vi skal selvfølgelig alle sammen som borgere kunne færdes frit her i samfundet.
Derfor er det så vigtigt, at vi har fokus på, at det er ballademagerne, vi skal gøre livet surt for.
Vi skal ikke gøre livet surt for klubberne, for de frivillige, for spillerne, for helt almindelige borgere, som gerne vil ind at se en fodboldkamp.
Vi skal gøre livet surt for ballademagerne.
Derfor var hooliganregisteret, som den tidligere regering fik fremsat forslag om og fik gennemført med et meget bredt flertal i Folketinget, et supergodt initiativ.
Der kunne man nemlig sørge for, at ballademagerne blev registreret, så man bedre kunne holde øje med, at de ikke turnerede rundt fra stadion til stadion og lavede ballade det ene sted efter det andet.
Men det, vi kan konstatere allerede på nuværende tidspunkt – og jeg afventer også gerne ministerens redegørelse – er, at det går noget langsomt med at få ballademagerne ind i det her hooliganregister.
Det går ikke ret stærkt.
Der er flere ballademagere end det antal, der står i hooliganregisteret.
Det er helt afgørende, hvis det skal have sin effekt.
Det går noget langsomt, og derfor kan jeg godt forstå og har fuld forståelse for, at forslagsstillerne fremsætter beslutningsforslaget i dag.
Jeg er helt enig i intentionerne i forslaget, nemlig at man på en eller anden måde ønsker at hjælpe klubberne til at kunne afvikle de her fodboldkampe, uden at ballademagerne skal have lov til at ødelægge det.
Det er altså en hjælp til klubberne og ikke mindst til de hundredvis af frivillige, der hver eneste weekend troligt stiller op og hjælper med at afvikle fodboldkampene i god ro og orden.
De mennesker yder en kæmpeindsats, og de har selvfølgelig også fortjent, at vi som lovgivere sørger for, at de har nogle gode vilkår at gøre det under.
Vi skal hjælpe dem med, at der er mindst mulig ballade.
Derfor forstår jeg godt intentionerne i forslaget her, og vi støtter sådan set intentionerne om, at der skal være en eller anden nemmere mulighed, men spørgsmålet er så bare, hvilke retssikkerhedsmæssige udfordringer det her beslutningsforslag frembyder.
For spørgsmålet er jo: Hvordan skal klubberne indsamle de her data?
I dag er det jo sådan, at politiet, hvis de ønsker at få at vide, hvem en person er, skal følge retsplejelovens § 750.
Kun efter den bestemmelse kan politiet bede om at få at vide, hvad folk hedder, og hvor de bor.
Hvad er det for en hjemmel, vi giver klubberne her?
Hvad er det for en hjemmel til at indhente informationer?
Hvis en ballademager over for klubbens frivillige personale nægter at oplyse, hvem vedkommende er, hvad gør man så?
Hvis politiet alligevel skal ind over for at få dem i det her register, hvorfor så ikke putte dem over i hooliganregisteret, som vi jo har i forvejen, og hvor der er nogle helt klare spilleregler for, hvem der kommer derind, hvad der skal til, for at man kommer derind, hvad oplysningerne kan bruges til, hvordan det skal håndteres osv?
Så spørgsmålet er, om ikke det var bedre, at vi fik lavet hooliganregisteret endnu mere solidt og fik sørget for, at dem, der laver ballade, kommer derind.
Når jeg er lidt optaget af det her, er det jo, fordi forslagsstillerne helt præcist skriver, at dem, vi taler om, og som skal kunne komme ind i klubbernes parallelle registre, er dem, der laver grove fodboldrelaterede uroligheder.
Men hvis man laver grove fodboldrelaterede uroligheder, er det vel en sag for politiet.
Så bør det vel anmeldes til politiet, så bør de pågældende mennesker vel straffes for deres forbrydelser og sættes i hooliganregisteret.
Derfor tror jeg, at selv om vi siger, at vi er meget positivt indstillet over for intentionerne, og at vi er meget indstillet på, at det skal være nemmere at udelukke ballademagerne, så giver forslaget i sin nuværende form nogle retssikkerhedsmæssige problemer, som vi i hvert fald gerne vil være med til at diskutere, inden vi kan stemme for beslutningsforslaget.
Det er heller ikke givet, at det er det, der er nødvendigt, og at det er det, der skal ske med beslutningsforslaget her.
Jeg hører jo, at regeringen er enig i, at vi skal videre ad det spor, som den tidligere regering lagde ud sammen med Dansk Folkeparti og flere andre partier i Folketinget, så jeg tror, at vi i fællesskab kan nå målet, nemlig at få bekæmpet ballademagerne i stedet for at bekæmpe fodboldkampene.